

ฉบับที่ 37/2560 4 กรกฎาคม 2560

**กรมศุลกากร จัดงานวันคล้ายวันสถาปนากรมศุลกากรครบรอบ 143 ปี**

**วันนี้ (วันอังคารที่ 4 กรกฎาคม 2560) เวลา 07.00น. - 12.00 น. ณ บริเวณห้องโถง อาคาร 1   
กรมศุลกากร นายกุลิศ สมบัติศิริ อธิบดีกรมศุลกากร เป็นประธานในพิธีทางศาสนาและกิจกรรมวันคล้าย  
วันสถาปนากรมศุลกากรครบรอบ 143 ปี พร้อมมอบเครื่องราชอิสริยาภรณ์ รางวัลเชิดชูเกียรติแก่คนดี  
ศรีศุลกากร ประพฤติปฏิบัติตนชอบด้วยความซื่อสัตย์สุจริตของกรมศุลกากร ประจำปี 2560   
และข้าราชการผู้มีผลงานดี ตลอดจนมอบทุนการศึกษาแก่บุตรธิดาข้าราชการและลูกจ้างกรมศุลกากร**

นายกุลิศ สมบัติศิริ กล่าวว่า เนื่องในวันที่ 4 กรกฎาคม 2560 ซึ่งเป็นวันคล้ายวันสถาปนา  
กรมศุลกากร ซึ่งปีนี้กรมศุลกากรครบรอบ 143 ปี ในการนี้กรมศุลกากรได้จัดพิธีการทางศาสนา   
ถวายภัตตาหารเช้าแด่คณะสงฆ์ สักการะสิ่งศักดิ์สิทธิ์ประจำกรมศุลกากร เจริญพระพุทธมนต์ ถวายเครื่องสังฆทาน จากนั้นจัดพิธีมอบเครื่องราชอิสริยาภรณ์ รางวัลเชิดชูเกียรติแก่คนดีศรีศุลกากร ผู้มีผลงานดีของกรมศุลกากร ผู้ประพฤติปฏิบัติตนชอบด้วยความซื่อสัตย์สุจริตของกรมศุลกากร ประจำปี 2560 และข้าราชการ  
พลเรือนดีเด่นของกรมศุลกากร ประจำปี 2559 ตลอดจนมอบทุนการศึกษาแก่บุตรธิดาข้าราชการและลูกจ้างกรมศุลกากร นอกจากนี้ได้มีการจัดแสดงผลงานของกรมศุลกากร โดยได้รับเกียรติจากแขกผู้มีเกียรติเข้าร่วมแสดงความยินดีกับกรมศุลกากรเป็นจำนวนมาก

**ตลอดระยะเวลาที่ผ่านมากรมศุลกากรมุ่งมั่นพัฒนาการทำงานอย่างต่อเนื่องไม่หยุดยั้งเพื่อพัฒนาเศรษฐกิจไทยและเศรษฐกิจโลก อำนวยความสะดวกทางการค้า ปกป้องสังคม ดังวิสัยทัศน์กรมศุลกากรที่ว่า “องค์กรที่มุ่งมั่นให้บริการศุลกากรเป็นเลิศ เพื่อการพัฒนาที่ยั่งยืนของเศรษฐกิจไทยและเชื่อมโยงการค้าโลก”**

.........................................................................................................................

